**Opis predmetu zákazky**

**Názov stavby**:

Vypracovanie PD na výmenu zvislých a vodorovných rozvodov a obnova sociálnych jadier v objekte študentského domova D1, Družba – UK BA

**Umiestnenie stavby**:

Družba UK, blok D1, Botanická 25, 841 04 Bratislava, parcela registra C, č. 3118, k.ú. Karlova Ves, list vlastníctva 727, súpisné číslo stavby 6

**Doba** **dodania:**

* **DSPRS – do 90 kalendárnych dní** odo dňa doručenia výzvy elektronickou formou;
* písomné oznámenie s kladným stanoviskom stavebného úradu **k ohláseniu stavby alebo právoplatné stavebné povolenie – do 60 kalendárnych dní** odo dňa odsúhlasenia PD objednávateľom;
* **právoplatné kolaudačné rozhodnutie - 60 kalendárnych dní** odo dňa odovzdania dokončenej stavby zhotoviteľom stavby a jej prevzatia objednávateľom;
* vzhľadom na povahu veci je možné z opodstatnených dôvodov vyššie uvedené lehoty pre inžiniersku činnosť primerane predĺžiť;
* dodanie právoplatného kolaudačného rozhodnutia bude Obstarávateľ požadovať od Zhotoviteľa len v tom prípade, pokiaľ príslušný stavebný úrad bude požadovať stavebné povolenie.
* **autorský dozor** v lehote odo dňa odovzdania staveniska zhotoviteľovi stavby až do vydania právoplatného kolaudačného rozhodnutia. O dodaní a prevzatí staveniska bude verejný obstarávateľ úspešného uchádzača vopred písomne informovať.

**Spôsob dodania:**

Projektovú dokumentáciu (ďalej ako „PD“) je potrebné dodať v tlačenej forme v ôsmich (8) paré a elektronicky v jednom (1) vyhotovení na CD/USB nosiči v prepisovateľnom DWG formáte (výkresová časť) a Excel, Word (textová časť).

Zároveň bude celá PD dodaná v PDF formáte, cenový rozpočet a výkaz výmer je potrebné deliť

na jednotlivé bloky a profesie.

Projektovú dokumentáciu požadujeme vyexpedovať v samostatných častiach rozdelenú podľa objektovej skladby na stavebné objekty SO 01 až SO 04.

Každý stavebný objekt SO 01 až SO 04 musí mať spracovaný samostatný rozpočet (výkaz výmer).

**Požiadavka na dodanie:**

Verejný Obstarávateľ pri tvorbe Opisu predmetu zákazky s názvom „***Vypracovanie*** ***PD na výmenu zvislých a vodorovných rozvodov a obnova sociálnych jadier v objekte študentského domova D1, Družba – UK BA“*** nevie vopred obsiahnuť úplne podrobné zadanie na technické požiadavky a parametre z dôvodu, že konkrétne zadanie a požiadavky vyplynú až po predložení najlepšieho návrhu technického riešenia od Zhotoviteľa.

Zhotoviteľ nie je obmedzovaný svojimi návrhmi technického riešenia, ktoré budú vyhovujúce a schválené od objednávateľa. Návrhy v opise predmetu zákazky vychádzajú z prevádzkového hľadiska a potrieb objektu.

Objednávateľ si vyhradzuje právo na predbežnú kontrolu projektovej dokumentácie počas realizácie prostredníctvom priebežných pracovných stretnutí, ktoré zvolá Objednávateľ písomne, bez nároku na predĺženie lehoty na zhotovenie PD.

Víťazný uchádzač je povinný najneskôr **15 dní** pred konečným odovzdaním PD, predložiť PD v štádiu finalizácie s rozpočtovými nákladmi na finálnu kontrolu Objednávateľovi, o ktorú požiada Objednávateľ písomne.

Prípadné pripomienky k nedostatkom a novo vyplývajúce požiadavky je nutné bezodkladne zapracovať v celkovej lehote vypracovania PD. Čas potrebný na kontrolu Objednávateľom nebude započítaný do času potrebného na zhotovenie PD.

Verejný obstarávateľ požaduje súčinnosť zhotoviteľa PD počas verejného obstarávania na zhotoviteľa predmetu PD (poskytovanie vysvetlení, resp. doplnení pri žiadostiach o vysvetlenie súťažných podkladov zo strany záujemcov doručených verejnému obstarávateľovi, resp. pri doručení žiadostí o nápravu/námietok zo strany dotknutých osôb v procese verejného obstarávania v lehotách určených v ZVO). Cena za túto činnosť je zahrnutá v celkovej cene za predmet zákazky.

Vysvetlenie, resp. odpovede je úspešný uchádzač povinný vypracovať a doručiť verejnému obstarávateľovi bezodkladne, najneskôr do 3 pracovných dní tak, aby ich mohol verejný obstarávateľ preukázateľne oznámiť všetkým záujemcom, resp. zaslať dotknutým úradom v čo najkratšej lehote. Cena za túto činnosť je zahrnutá v celkovej cene za predmet zákazky.

Zároveň v prípade záujmu verejného obstarávateľa je v tejto cene zarátaná aj účasť úspešného uchádzača v komisii na vyhodnotenie ponúk v procese verejného obstarávania projektovanej zákazky, t. j. zákazky na výber zhotoviteľa stavebných prác.

Súčasťou PD bude aj časť doklady, do ktorej budú po zabezpečení vyplynutého právoplatného stavebného konania doplnené všetky doklady, ktoré boli v rámci prípravy stavby a stavebného konania vydané (originály do súpravy overenej stavebným úradom a kópie dokladov do ostatných súprav + 1 krát na CD/USB nosiči v digitálnej podobe).

Právoplatné kolaudačné rozhodnutie bude bezodkladne odovzdané po nadobudnutí jeho právoplatnosti.

**Predmet zákazky bude obsahovať tieto časti:**

1. **Vypracovanie projektovej dokumentácie pre právoplatné stavebné povolenie v podrobnostiach  realizácie stavby** vrátane rozpočtu a výkazu výmer**,**
2. **Inžinierska činnosť** – zabezpečenie nutných vyjadrení a vyplynutého právoplatného stavebného konania,
3. **Autorský dozor** – vrátane spolupráce pri vydaní kolaudačného rozhodnutia

**Požiadavky na štruktúru projektovej dokumentácie a jej časti**

Projektová dokumentácia sa bude skladať zo samostatných častí:

SO 01 – Realizácia nových ležatých a prislúchajúcich (zvislých) rozvodov (1.etapa),

SO 02 – Výmena zvislých rozvodov v sekcii A a obnova sociálnych jadier (2.etapa),

SO 03 – Výmena zvislých rozvodov v sekcii B a obnova sociálnych jadier (3.etapa),

SO 04 – Výmena zvislých rozvodov v sekcii C a obnova sociálnych jadier (4.etapa).

**Požiadavky na projektovú dokumentáciu:**

Projektovú dokumentáciu je nevyhnutné **spracovať na úrovni dokumentácie pre realizáciu stavby** ( ďalej aj „DSPRS“).

Projektová dokumentácia musí byť vypracovaná v súlade s platnými stavebnými a technickými normami.

Zhotoviteľ je povinný vypracovať PD podľa požiadaviek Verejného obstarávateľa na rozsah prác a navrhovať certifikované materiály.

Pre objekt vysokoškolského internátu Družba D1 bude spracovaný projekt energetického posúdenia a technického zhodnotenia stavby, pri vypracovávaní požadovanej PD od Zhotoviteľa je nevyhnutné brať ho do úvahy.

Súčasťou projektovej dokumentácie musí byť plán bezpečnosti a ochrany zdravia pri práci v
zmysle Nariadenia vlády SR č. 396/2006 Z. z. o minimálnych bezpečnostných a zdravotných
požiadavkách na stavenisko.

**Požiadavky na inžiniersku činnosť v rozsahu najmä (nie výlučne):**

* na príslušnom stavebnom úrade zabezpečenie konzultácie a prerokovania požiadaviek na prípravu povoľovacieho procesu,
* spracovanie a odoslanie žiadostí na vydanie požadovaných stanovísk, o čom bude
 objednávateľ písomne informovaný formou naskenovaných žiadostí s overením podania,
* po 30 dňoch po podaní jednotlivých žiadostí informovanie objednávateľa o stave podaní,
ako aj podanie informácie o prípadných nejasnostiach alebo problémoch so zabezpečením
stanovísk (písomnou formou),
* podanie ohlásenia stavby príslušnému stavebnému úradu alebo podanie žiadosti o vydanie stavebného povolenia, aktívna účasť na správnych konaniach, zabezpečenie právoplatnosti stavebného povolenia ak bude vydané rozhodnutie (v prípade požiadavky na urýchlenie procesu správoplatnenia rozhodnutia, zabezpečenie vzdania sa  možnosti odvolania od všetkých účastníkov stavebného konania),
* zhotoviteľ zabezpečí vydanie prípadných ďalších právoplatných povolení (rozhodnutí),
ktoré môžu vyplynúť z povahy a rozsahu pripravovanej stavby, o čom bude Objednávateľa včas informovať
* po ukončení realizácie stavby zabezpečenie vydania právoplatného kolaudačného rozhodnutia ak vyplynie zo stavebného konania;
* úhrade správnych a iných poplatkov.

**Požiadavky na autorský dozor v rozsahu najmä (nie výlučne):**

* dohľad autora nad dodržaním architektonickej a celkovej koncepcie v súlade s vypracovanou PD s prihliadnutím na podmienky určené príslušným stavebným úradom;
* účasť na odovzdaní staveniska zhotoviteľovi stavby, pravidelná účasť na kontrolných dňoch; účasť pri odovzdaní a prevzatí stavby a kolaudačnom konaní,
* poskytovanie súčinnosti, konzultácií, poradenskej alebo inej odbornej činnosti súvisiacej s predmetom tejto zmluvy na základe požiadaviek objednávateľa, a to počas celej realizácii stavby;
* kontrola vykonávania prác a dodávok zhotoviteľom stavby podľa PD,
* spolupráca s verejným objednávateľom pri aktualizácii zmluvných vzťahov so zhotoviteľom stavby v priebehu realizácie, odborné posudzovanie návrhov na zmeny a doplnky PD vyžiadané zhotoviteľom stavby alebo objednávateľom.

Jednotlivé zmeny PD budú očíslované a budú obsahovať aj zmenu
rozpočtu a výkazu výmer formou prípočtu a odpočtu položiek obsiahnutých v pôvodnej projektovej dokumentácii.

* spolupráca s verejným objednávateľom pri plnení požiadaviek vyplývajúcich z kolaudačného konania.

**Požiadavky na obnovu priestorov a výmenu zvislých a vodorovných priestorov:**

*\* POZNÁMKA - číslovanie podlaží je vyznačené v priloženej schéme rezu*

Požiadavka Objednávateľa je navrhnúť vhodné technické riešenie:

- výmena všetkých zvislých rozvodov splaškovej kanalizácie (t.j. zvislé rozvody kanalizácie v sociálnych jadrách obytných buniek, zvislé rozvody kanalizácie v bytových jednotkách a zvislé rozvody kanalizácie v spoločných priestoroch) vrátane pripájacích potrubí na zariaďovacie predmety a napojenia na ležaté rozvody,

- výmena všetkých zvislých rozvodov dažďovej kanalizácie (t.j. zvislé rozvody dažďovej kanalizácie v sociálnych jadrách obytných buniek, zvislé rozvody dažďovej kanalizácie v bytových jednotkách a zvislé rozvody dažďovej kanalizácie v spoločných priestoroch) vrátane pripájacích potrubí a napojenia na ležaté rozvody,

- výmena všetkých zvislých rozvodov teplej a studenej vody (t.j. zvislé rozvody teplej a studenej vody obytných buniek, zvislé rozvody teplej a studenej vody v bytových jednotkách a zvislé rozvody teplej a studenej vody v spoločných priestoroch) vrátane pripájacích potrubí na zariaďovacie predmety a napojenia na ležaté rozvody, hydraulicko-teplotné vyváženie cirkulačných sústav teplej vody, *ak to daný stav umožní;*

*V hotelovej časti v sekcii A od 4.NP po 8.NP prebehla obnova sociálnych priestorov (povrchové úpravy s novými keramickými obkladmi a montážou nových zariaďovacích predmetov ZTI) a čiastočná výmena zvislých rozvodov v inštalačných šachtách. Výmena zvislých rozvodov bola realizovaná z dôvodu havarijného stavu od 2.NP po 8.NP v rokoch 2016-2017.*

*Vzhľadom na už vykonané práce povrchových úprav novými keramickými obkladmi a montážou nových zariaďovacích predmetov ZTI v hotelovej časti na 4.NP po 8.NP bude potrebné pri kompletnej výmene zvislých potrubí v inštalačných šachtách navrhnúť (vrátane zahrnutia obalového/zakrývacieho materiálu do rozpočtu/výkazu výmer) čo najšetrnejšie napojenie zariaďovacích predmetov cez pripájacie potrubia na nové zvislé rozvody v inštalačných šachtách aby sa už zrealizované povrchové úpravy a vybavenie neznehodnotilo.*

*Na ostatných podlažiach neboli realizované výmeny zvislých rozvodov ani povrchových úprav.*

- výmena všetkých zvislých a ležatých rozvodov pre požiarne vodovody (v objekte sú realizované suché a zavodnené požiarne vodovody – podmienka zachovať obidva druhy a umiestnenia), vrátane výmeny rozvodov k čerpadlám,

- výmena ležatých rozvodov splaškovej a dažďovej kanalizácie v technickom podlaží na 2.NP – tzv. medzipodlažie (vrátane napojenia na vonkajšie potrubie kanalizácie),

- výmena ležatých rozvodov teplej a studenej vody v technickom podlaží,

- výmena zvislých rozvodov UK v hygienických priestoroch a na ležatých rozvodoch vykurovania doplniť / navrhnúť uzatváracie armatúry pred zvislými vetvami vykurovania *(v prípade potreby zabezpečenia uzavretia jednotlivých vetiev zvislých potrubí), vyregulovanie systému kúrenia ak to daný stav umožní;*

*-* výmena hlavného uzáveru vody, doplniť filter a vodomery k HUV v priestore 1.PP,

*-* výmena rozvodov VZT (preriešenie podľa platných STN) v hygienických priestoroch obytných buniek internátnej časti (t.j. okrem hotelovej časti v sekcii A),

- výmena elektroinštalácie,

- návrh osadenia rebríkových radiátorov (vrátane uzatváracej armatúry) v hygienických priestoroch obytných buniek,

- kompletná obnova hygienických jadier a predsiení (vrátane nových zariaďovacích predmetov, povrchových úprav stien a podláh, nové dvere).

Pri zostavovaní rozpočtu a výkazu výmer neopomenúť dostatočné množstvá materiálov na prekrytie spoločných priestorov (napr. chodby, výťahy, vestibul a iné nevyhnutné priestory) aby sa mechanicky nepoškodili existujúce povrchové úpravy a je potrebné zakomponovať dôsledné vyčistenie riešených a priľahlých priestorov, ktoré budú stavbou znečistené (izby, výťahové šachty, schodištia a pod.).

PD má byť vypracovaná takým vhodným technickým riešením, aby pri realizácií bolo možné postupovať etapovo pre jednotlivé sekcie A, B, C na ktoré je objekt D1 rozdelený.

**Predpokladaná postupnosť realizácie výmeny rozvodov bude rozdelená na 4 etapy:**

* 1. etapa (SO 01):

realizácia nových ležatých a prislúchajúcich (zvislých) rozvodov studenej a teplej vody, dažďovej kanalizácie a splaškovej kanalizácie v technickom podlaží na 2.NP *(tzv. medzipodlažie)* a ich napojenie na vonkajšie prípojky, nové ležaté potrubie studenej vody sa napojí na existujúce zvislé potrubia studenej vody, existujúce rozvody sa ponechajú vo funkčnom stave,

* 2.etapa (SO 02):

výmena zvislých rozvodov v sekcii A a napojenie sa na nové ležaté rozvody v technologickom podlaží, obnova hygienických priestorov a sociálnych jadier,

* 3.etapa (SO 03):

výmena zvislých rozvodov v sekcii B a napojenie sa na nové ležaté rozvody v technologickom podlaží, obnova hygienických priestorov a sociálnych jadier,

* 4.etapa (SO 04):

výmena zvislých rozvodov v sekcii C a napojenie sa na nové ležaté rozvody v technickom podlaží na 2.NP (tzv. medzipodlažie), obnova hygienických priestorov a sociálnych jadier, odpojenie a demontáž pôvodných ležatých rozvodov v technickom podlaží.

Predložená projektová dokumentácia môže mať iné vhodné technické riešenie, ktoré zachová možnosť etapizácie t.j. rozdelenia na stavebné objekty SO 01 až SO 04 po jednotlivých sekciách pri realizácii prác.

Pri realizácii jednotlivých stavebných objektov SO 02, SO 03 a SO 04 je nevyhnutné navrhnúť PD a plánovanú realizáciu po etapách tak, že ubytovacia prevádzka v sekciách, v ktorých modernizácia nebude prebiehať, nesmie byť prerušená.

Technické riešenie je potrebné najprv predložiť Objednávateľovi na posúdenie a až potom je možné spracovať PD v požadovanom rozsahu.

Projektová dokumentácia (ďalej PD) bude slúžiť aj pre účely zabezpečenia vyplynutého právoplatného stavebného konania a pre účely verejného obstarávania (výber zhotoviteľa) **vrátane rozpočtu s výkazom výmer** (každá profesia) a presnou špecifikáciou navrhovaných materiálov, prvkov a zariadení.

Rozpočet a výkaz výmer musia byť vypracované položkovite so zašpecifikovaním požadovaných prác a dodávok.

Výkaz výmer a rozpočet musí byť spracovaný v súlade s § 42 ZVO, tzn. V prípade, že bude odkazovať na konkrétny výrobok / produkt a pod. je nevyhnutné, aby boli parametre týchto výrobkov popísané v minimálnych a maximálnych technických štandardoch tak, aby bolo možné posúdenie ekvivalentných riešení.

Jednotlivé časti PD je potrebné vypracovať podľa UNIKA sadzobníka pre navrhovanie ponukových cien projektových prác a inžinierskych činností.

Novo inštalované vodné spotrebiče (vodovodné batérie, toalety, toaletné misy, splachovanie nádrže, pisoárové misy a pod.) musia patriť do dvoch najlepších tried spotreby vody, čo sa potvrdí predložením vodného štítku, technickým listom výrobku alebo obdobným dokladom.

**ROZSAH A ČLENENIE projektovej dokumentácie**

**Minimálny obsah požadovaného projektu:**

* Sprievodná správa, súhrnná technická správa
* Architektonicko-stavebná časť,
* Zdravotechnika (vrátane splaškovej kanalizácie, dažďovej kanalizácie, rozvodov teplej a studenej vody, rozvody vody do hadicových navijakov)
* Vzduchotechnika,
* Elektroinštalácia,
* Ústredné kúrenie, zvislé rozvody vykurovania
* Protipožiarne zabezpečenie stavby,
* Návrh harmonogramu postupu prác v závislosti na časovom intervale realizácie,
* Výkaz výmer (vrátane figúr) a rozpočet (vrátane profesií), rozpočet a výkaz výmer je potrebné deliť na jednotlivé bloky a profesie;
* Výpis prvkov a špecifikácia použitých materiálov, prvkov a zariadení (vrátane obrazovej prílohy zariaďovacích predmetov) ,
* Plán organizácie výstavby (POV),
* Koordinačné výkresy profesií,
* Doklady (budú doplnené po ukončení IČ).

Pred vyhotovením projektovej dokumentácie si víťazný uchádzač vopred odkonzultuje a potvrdí s objednávateľom všetky návrhy a riešenia, požiadavky na materiály a zariadenia obsiahnuté v projekte.

Pri návrhu dbať na vysoké opotrebenie materiálov užívateľmi, preto navrhovať povrchy s vyššou odolnosťou, zariaďovacie predmety s vyššou trvácnosťou a technologické prvky s vyššou životnosťou.

Zhotoviteľovi PD budú poskytnuté informatívne pôdorysy architektúry a situácia v .dwg formáte (je potrebné si rozmery premerať) , dostupná pôvodná PD v .pdf formáte.

Pred vypracovaním projektovej dokumentácie si projektant zameria skutočné rozmery, kóty a stav objektu a súvisiacich objektov, ktorých sa dotýka rozsah prác. Úspešný uchádzač si bude musieť sám preveriť inžinierske siete (projektovo riešené rozvody).

**Architektonicko-stavebné riešenie**

(*\* POZNÁMKA - číslovanie podlaží je vyznačené v priloženej schéme rezu)*

Projektová dokumentácia existujúceho stavu – Búracie práce:

* Technická správa,
* Pôdorys suterénu (1.PP),
* Pôdorys prízemia (1.NP),
* Pôdorys technického podlažia – 2.NP (tzv. medzipodlažie),
* Pôdorysy obytných podlaží (3.NP až 12.NP),
* Pôdorys kotolne,
* Pôdorysy strechy,
* Rezy 2x priečny, 1x pozdĺžny (rezovú rovinu viesť cez riešené priestory obytných buniek a hygienických priestorov),
* Pohľady 4x,

Projektová dokumentácia - nový stav:

* Technická správa,
* Koordinačná situácia,
* Pôdorys suterénu (1.PP),
* Pôdorys prízemia (1.NP),
* Pôdorys technického podlažia – 2.NP (tzv. medzipodlažie),
* Pôdorysy obytných podlaží (3.NP až 12.NP),
* Pôdorys kotolne,
* Pôdorysy strechy,
* Rezy 2x priečny, 1x pozdĺžny (rezovú rovinu viesť cez riešené priestory obytných buniek a hygienických priestorov),
* Pohľady 4x,
* Výkazy prvkov (vrátane obrazovej prílohy),
* Vybrané detaily na základe dohody s Objednávateľom ( minimálne 7 ks ),
* Koordinačné výkresy profesií

**Základné údaje stavby:**

*\* POZNÁMKA - číslovanie podlaží je vyznačené v priloženej schéme rezu*

Internátny komplex Družba tvoria výškové objekty D1, výškový objekt D2 a kongresové centrum.

Nachádza sa v bratislavskej mestskej časti Karlova Ves v blízkosti Karloveského ramena Dunaja.

Výstavba komplexu sa začala v roku 1976 a dokončená bola v roku 1982.

Výškový objekt D1 okrem ubytovania študentov poskytuje taktiež hotelové ubytovanie. Na 1.NP sa v objekte D1 nachádzajú priestory baru.

Výškový objekt D1 má stavebne 13 nadzemných podlaží (vrátane technického podlažia nad 1.NP) a 1 podzemné podlažie (pod časťou objektu).

Objekt D1 má plochú strechu, na najvyššom podlaží sa nachádza kotolňa. Technológia kotolne bola vymenená v roku 2022.

Objekt D1 je spojený dvomi prepojovacími chodbami s objektom kongresového centra.

Jedna prepojovacia chodba sa nachádza na úrovni 1.NP, druhá prepojovacia chodba je riešená mostnou konštrukciou na úrovni 2.NP.

Okrem osobných priechodov medzi internátnou časťou objektu D1 a kongresovým centrom D3 je vytvorená aj hospodárska spojovacia chodba, v ktorej sa nachádzajú inžinierske siete vrátane vykurovania, ktoré je zabezpečené z kotolne budovy D1.

Medzi výškovými časťami objektami D1 a D2 sa nachádza kongresové centrum. Kongresové centrum má 4 nadzemné podlažia a jedno podzemné podlažie. Medzi objektom D2 a stravovacou časťou je hospodársky dvor.

**Objekt D1****:**

*\* POZNÁMKA - číslovanie podlaží je vyznačené v priloženej schéme rezu*

Výškový objekt D1 pozostáva zo 13 nadzemných podlaží (vrátane technického podlažia nad 1.NP) a 1 podzemného podlažia (pod časťou objektu), z toho priestory pre ubytovanie tvorí 10 montovaných podlaží na 3.NP až 12.NP.

Objekt D1 (s rozmermi 98,23 m x 16,59 m) je rozdelený na jednotlivé sekcie A, B, C pomocou 2 komunikačných jadier, v ktorých sa nachádzajú schodiská a výťahové priestory, v súlade s usporiadaním hotelovej a internátnej časti.

Sekcia A má na dĺžku približne 25 m, sekcia B má na dĺžku približne 48 m, sekcia C má na dĺžku približne 25m.

Kvôli spádu terénu pod južnou časťou objektu sú aj z exteriéru cez hospodársky vstup prístupné priestory suterénu (1.PP – pod časťou objektu D1). V suteréne sa nachádzajú služobné byty, sklady bielizne, šatne personálu, strojovňa čerpadiel pre požiarnu vodu a hlavný uzáver vody pre objekt D1.

Byty majú samostatný vchod na južnom priečelí.

Vstupné podlažie (1.NP) obsahuje vstupnú halu s vrátnicou, 4 kancelárie, priestory plánovanej ústredne pre navrhované turnikety (bývalá telefónna ústredňa), výdaj pošty a papiernictvo, prevádzkovú miestnosť núdzového osvetlenia a priestor študovne.

V severnom komunikačnom jadre je vytvorená elektrorozvodňa. Súčasťou vstupného podlažia je bar (smerom k hlavnej ceste) s kapacitou cca 100 osôb.

Na 2.NP sa nachádzajú technické priestory (tzv. medzipodlažie) v ktorom sú umiestnené ležaté rozvody studenej a teplej vody, splašková a dažďová kanalizácia z obytných podlaží.

Ubytovacie priestory na 3.NP až 12.NP sa skladajú z trojtraktu A, B, C so stredovou chodbou. Každé izbové podlažie má 48 izieb, spolu objekt D1 obsahuje 480 izieb.

V objekte sa nachádzajú aj hotelové priestory umiestnené na 4.NP až 8.NP v sekcii A, kde sú vytvorené hosťovské izby so samostatnými hygienickými priestormi. Celkove ide o 12 izieb na každom podlaží. Ostatné priestory v sekciách B a C slúžia pre ubytovacie kapacity internátu.

Časť priestorov na 3.NP tvorí administratíva v sekcii A, ostatné priestory v sekciách B a C slúžia pre ubytovacie kapacity internátu.

Časť priestorov na 9.NP až 12.NP v sekcii A sú vyhradené pre doktorandských študentov, ostatné priestory v sekciách B a C slúžia pre ubytovacie kapacity internátu.

V ubytovacej časti internátu v sekcii B na 3.NP sú 2 obytné bunky vyhradené pre imobilné osoby (bunky označ. 114 a 129). Priestory sú stavebne upravené pre potreby imobilných osôb a umožňujú v ubytovanie tzv. sprevádzajúcej osoby priamo na bunke v prípade potreby.

Väčšina obytných buniek sa skladá z dvoch dvoj až trojlôžkových izieb, šatne a sociálnych zariadení (WC a kúpeľňa), časť obytných buniek je tvorených z jednej jedno alebo dvoj lôžkovej izby . V sekcii C ku každej izbe, v ostatných sekciách A, B ku každým dvom izbám patrí jedna kúpeľňa.

Do predsiení izbových jednotiek sú zabudované skrine na oblečenie, chladnička, platnička s pracovným stolom.

V sekcii C inštalačné jadrá obsahujú zabudovanú vaňu, 1 umývadlo a záchodovú misu, ostatné sú zabudované sprchou a 2 umývadlami. 5-6 posteľové izbové jednotky majú samostatný záchod.

Na jednotlivých podlažiach 3.NP až 12.NP sa nachádzajú čistiace miestnosti, sklady špinavého a čistého prádla a miestnosť pre upratovacie prostriedky, zhody pre smeti. Súčasťou objektu sú výťahové šachty. Šírka schodišťových ramien je min. 1,2 m.

Najvyššom poschodí (13.NP) je umiestnená kotolňa a strojovňa vzduchotechniky, ktorá je vyhotovená z oceľovej konštrukcie s ľahkým obvodovým plášťom s prevádzkou na zemný plyn. Ostatné časti stavby sú zo ŽB.

Kotolňa sa nachádza nad strechou objektu na samostatnej oceľovej konštrukcii. Pod kotolňou je voľný priestor 1,5 m medzi podlahou kotolne a strechou objektu. V priestore medzi konštrukciou strechy a kotolne sú umiestnené technické priestory kam sú vyústené rozvody VZT, z tohto technického priestoru (kanálu) odvetraný vzduch ďalej vyfukujú ventilátory.

Kapacita izieb je spolu 1266 lôžok, z toho je pre študentov a lektorov je určených 1156 lôžok.

V objekte bola realizovaná bežná údržba (napr. modernizácia balkónových stien a časti okien na študentských izbách, oprava svietidiel a elektrických rozvodov, odstraňovanie havarijných stavov na rozvodoch, výmena časti ležatých rozvodov splaškovej a dažďovej kanalizácie).

Elektrické rozvody v obytných bunkách sú v pôvodnom stave, t.j. hliníková kabeláž v priestoroch sociálneho zázemia (wc, kúpeľňa) a v študentských izbách.

**Skutkový stav – Zdroj tepla:**

V roku 2022 sa realizovala výmena technológie kotolne, ktorá sa nachádza nad strechou objektu na samostatnej oceľovej konštrukcii. Pod kotolňou je voľný priestor 1,5 m medzi podlahou kotolne a strechou objektu.

Predmetom riešenia bola výmena existujúcej technológie kotolne z roku 1975 (kotle, čerpadlá, armatúry, potrebné časti potrubí, ohrev TV).

Na pokrytie potreby tepla je v kotolni navrhnutých 8 ks teplovodných kondenzačných kotlov LOGANO PLUS GB 402 -545-8, výkonu á 100,7 – 507,0 pri spáde 80/60 ˚C, príkonu á 556 kW.

Obeh vykurovacej vody na jednotlivých vývodoch z rozdeľovača, je zabezpečený obehovými teplovodnými čerpadlami s elektronickým riadením otáčok GRUNDFOS MAGNA 3, MAGNA 3 F a TPE, pre každý okruh samostatne. Vykurovacia voda pre jednotlivé odbery bude neregulovaná, s trvalým teplotným spádom 80/60 o C. Vykurovacia vode pre prípravu TV je regulovaná trojcestným ventilom (dod.MaR) na max. výstupnú teplotu do výmenníka 70°C: Príprava TV bude rýchloohrevom, výmenníkom tepla REFLEX LONGTHERM a akumulačnou nádobou REFLEX STOTATHERM obsahu 1000 l.

Novonavrhnuté potrubie v kotolni je z oceľových rúr mat. 11.353. Spád potrubia je proti toku tepelného média, resp. s tokom tepelného média.

**Požiadavky na jednotlivé profesie:**

Architektonicko-stavebná časť interiérových častí hygienického jadra:

Predmetom projektu bude obnova interiérových častí hygienického jadra v kompletnom rozsahu:

búracie práce stien v rámci hygienického jadra, výmena obkladov a dlažieb s hydroizoláciou, nové omietky, výmena zárubní s drevenými krídlami a prahmi,

* výmena všetkých zárubní a prahov, výmena keramických obkladov a dlažby v kúpeľni a vo WC do určenej výšky (obklad v sprchách po strop, vo WC po hranu dverí), výmena obkladu v predsienkach,
* výmena pochôdznej podlahovej vrstvy linolea v časti predsienky v ubytovacích bunkách, ktorá vedie do miestnosti kúpeľne a dverí (ostatná časť povrchovej úpravy z linolea sa nemení),
* dobudovanie vybúraných stien,
* hydroizoláciu v sprchách realizovať celoplošne pod keramickým obkladom v 2 vrstvách,
* dvere do WC a spŕch uzamykateľné z vnútornej strany, osadenie vešiakov do spŕch,
* v búracích prácach rátať s odstránením všetkých pôvodných starých technológií a zariaďovacích predmetov s búraním stúpačkových múrov v plnom rozsahu,
* výmena homogénnych linoleových – vinylových podláh v predsieňach do ubytovacej bunky,
* návrh riešenia nových revíznych otvorov do inštalačných potrubí zo strany obytných buniek*,*

Zdravotechnika:

* výmena ležatých dažďových a splaškových rozvodov,
* výmena kanalizačných a dažďových zvislých rozvodov,
* výmena zvislých a ležatých rozvodov teplej a studenej vody, s uzávermi každého zvislého rozvodu v spoločnej chodbe na každom podlaží,
* výmena hydrantového rozvodu vody,
* navrhovať WC s hornými nádržkami, nástenné batérie pákové, umývadlá bez diery 600mm.
* kanalizáciu v sprchách riešiť v podlahe a nie prestupom cez stropnú dosku (podlahová gulička s mriežkou pre ľahké čistenie) – ak je to možné.
* zariaďovacie predmety sa v celom rozsahu vymieňajú za nové, vrátane ventilov a batérií;
* hlavné rozvody ZTI Obstarávateľ požaduje vyhotoviť z akustických rúr vešaných na akustických odhlučnených závesoch. V prípade dažďovej kanalizácie a rozvodov teplej a studenej zaizolovať proti kondenzácii alebo tepelným stratám.

Vykurovanie

* výmena zvislého vykurovacieho potrubia v sociálnych zariadeniach,  návrh rebríkového radiátora do kúpeľní v obytných bunkách a ich vyregulovanie.
* hlavné rozvody vykurovania Obstarávateľ požaduje zaizolovať proti tepelným stratám.

Vzduchotechnika:

* VZT v sprche navrhnúť tak, aby sa priestor vetral centrálnym ventilátorom, ktorý bude ovládaný hygrostatmi v jednotlivých sprchách a elektrickým odvodným tanierovým ventilom,
* VZT v priestore WC riešiť obdobným spôsobom ako v sprche len riadenie bude podriadené vypínaču osvetlenia na WC. Ventilátor bude mať časový dobeh.
* hygrostat, trafo, výustky a iné príslušenstvo pre sociálne zariadenie (WC a kúpeľne) vhodne umiestniť v danom priestore.

Elektroinštalácia:

* nová elektroinštalácia v celom priestore sociálneho zariadenia a v predsieňach v obytných bunkách,
* rekonštrukcia elektroinštalácie v predsieňach v obytných bunkách na pohybový senzor,
* svietidla WC a priestor umývadiel len s LED technológiou,
* svietidlá chodbičky – LED svietidlo so senzorom pohybovým nie súmrakovým a časovým nastavením. V chodbičkách použiť nové elektrické vedenie na pripojenie nových svietidiel.

Bude nutná úprava v elektrickej rozvodnici pre bunku. Demontáž existujúcich ovládacích relé.

* elektrická dvoj zásuvka pri umývadlách. (fén, kulma, holiaci strojček),
* dotiahnuť v predsienkach bunky zásuvky pre chladničky,
* napojenie VZT, hygrostatov, ventilov (výustkou) a príslušenstva pre VZT.

**Prílohy:**

* Situácia osadenia stavby (vo formáte pdf)
* Pôdorysy a rezy objektu D1 – stavebná časť (vo formáte pdf),
* Pôdorysy objektu D1, schémy napojenia – časť ZTI (scany exitujúceho stavu vo formáte pdf);
* Pôdorys kotolne – rekonštrukcia plynovej kotolne v bloku D1 (časť zdravotechnika

**Obhliadka:**

Pred vyhotovením cenovej ponuky odporúčame vykonať obhliadku riešených priestorov.

* + - vzhľadom na to, že opis stavby je čerpaný z pôvodných PD, nie je ho možné považovať za záväzný podklad, a preto pred vyhotovením cenovej ponuky odporúčame vykonať obhliadku riešených plôch za účelom získania skutkového stavu a upresnenia špecifických detailov požadovaných objednávateľom,
		- termín obhliadky je potrebné dohodnúť vopred:

Kontakt: Ján Blaho +421 918 110 013 jan.blaho@uniba.sk

Úspešný uchádzač sa zaväzuje mať počas celej doby realizácie predmetu zmluvy k dispozícii odborníkov, ktorých odbornú spôsobilosť deklaroval na základe požiadaviek verejného obstarávateľa v procese verejného obstarávania:

 ***autorizačné osvedčenie o vykonaní odbornej skúšky vydané SKSI*** pre autorizovaného stavebného inžiniera podľa § 5 ods. 1 písm b) bod 4 zákona č. 138/1992 Zb. o autorizovaných architektoch a autorizovaných stavebných inžinieroch v znení neskorších predpisov pre ***kategórie A1 – Komplexné architektonické a inžinierske služby a súvisiace technické poradenstvo***, resp*.* ***1 Pozemné stavby*** alebo iný ekvivalentný doklad vydaný podľa platných právnych predpisov členských štátov EÚ. Ak je osoba zapísaná vo verejne prístupnom zozname, ktorý preukazuje, že táto osoba je držiteľom príslušného dokladu, postačuje uviesť webovú adresu, na ktorej si môže verejný obstarávateľ danú skutočnosť overiť (napr.https://verejnyportal.sksi.sk/search).